**Matúš Tomko** (\* 4. február 1978, Vranov nad Topľou) je slovenský operný spevák (bas).

Životopis
---------

Vyštudoval operný spev na Cirkevnom konzervatóriu v Bratislave (1998 - 2004) u Mgr. Art. Františka Malatinca, kde už od 3. ročníka hosťoval v absolventských predstaveniach školy. Od roku 2004 pôsobí ako sólista opery Štátneho Divadla v Košiciach, kde debutoval rolou Hovorcu v opere Čarovná flauta od Wolfganga Amadea Mozarta pod taktovkou Miloslava Oswalda a Igora Dohoviča. V roku 2005 vyhral tretie miesto na 40. ročníku Medzinárodnej Speváckej Súťaže Antonína Dvoráka v odbore opera v Karlových Varoch v Česku. Ako sólista opery Štátneho Divadla v Košiciach stvárnil množstvo rolí svetového repertoáru (Brandera v opere Faust, Míchu – v Predanej neveste, Samuela Ribbinga v Maškarnom bále od G. Verdiho, Marchese d'Obigny v La Traviata od G. Verdiho, Masetta v opere Don Giovanni od W.A Mozarta, kapitána Zunigu v Carmen of G. Bizeta a ďalšie).

V roku 2009 stvárnil postavu Jána v premiére pôvodnej slovenskej opery Šavol, ktorej hudbu na libreto Teodora Križku skomponoval popredný slovenský hudobný skladateľ, pedagóg Cirkevného konzervatória sv. Cecílie v Bratislave-Petržalke Víťazoslav Kubička. *S Matúšom Tomkom budem spolupracovať veľmi rád po dlhom čase. Nosím v sebe spomienku na jeho účinkovanie v mojej prvej opere Evanjelium podľa Lukáša*. Opera odznela v podaní Štátnej filharmónie Košice pod vedením dirigenta Adriána Kokoša v Košiciach, Kežmarku, Žiline a Nitre. 

V októbri 2010 sa spolu s ďalšími sólistami štátneho divadla v Košiciach Jánom Ruskom a Mariánom Lukáčom, ako aj hercom Štefanom Bučkom predstavil v jednej z troch hlavných postáv (Mareka Križina) v svetovej premiére scénického oratória Košickí mučeníci, ktoré skomponoval Pavol Krška.  Toto dielo, ktorého námet je súčasťou histórie mesta Košice, bolo venované Roku kresťanskej kultúry a 15. výročiu svätorečenia košických mučeníkov pápežom Jánom Pavlom II. ktoré sa konalo v Košiciach v roku 1995.

V novembri 2010 bol pozvaný neziskovou nadáciou Centrum Slniečko na spoluúčasť na benefičnom koncerte pri príležitosti Svetového dňa prevencie týrania detí v Nitrianskej synagóge. 

So súborom opery Štátneho Divadla v Košiciach pravidelne hosťuje v jaskynnom divadle vo Fertőrákos neďaleko maďarského Šopronu ako Marchese d'Obigny (opera *La traviata* od Giuseppe Verdiho), ako Sarastro (v opere *Čarovná flauta* od W. A .Mozarta), ako Brander (v opere *Faust* od Ch. Gounoda) a ako Samuel Ribbing (v opere *Maškarný bál* od G. Verdiho).

Na pozvanie Cirkevného konzervatória v Bratislave vystúpil na koncerte pri príležitosti 100. výročia narodenia slovenskej opernej speváčky a pedagogičky Anny Hrušovskej, interpretky diel W.A.Mozarta. Koncert sa uskutočnil 26. novembra 2012 v Zrkadlovej sieni Primaciálneho paláca. Spieval árie od W.A. Mozarta spolu s ďalšími absolventmi Cirkevného konzervatória Pavlom Bršlíkom, Martinou Masarykovou a Lenkou Kotrbovou a komorným orchestrom ZOE pod vedením Alana Vizváryho.

Operné postavy
--------------

* Hovorca - (*Čarovná flauta* - Wolfgang Amadeus Mozart)
* Brander - (*Faust* - Charles Gounod)
* Mícha (*Predaná nevesta* - Bedřich Smetana)
* Samuel Ribbing (*Maškarný bál* – Giuseppe Verdi)
* Marchese d'Obigny - (*La traviata* – Giuseppe Verdi)
* Masetto (*Don Giovanni* – Wolfgang Amadeus Mozart)
* Majster košikár (*Polepetko* – Igor Bázlik)
* Knieža Gremin - (Eugen Onegin - Piotr Iľjič Čajkovskij)
* Kapitán Zuniga - (*Carmen* - Georges Bizet)
* Ján - (*Šavol* - Víťazoslav Kubička)
* Quinault - (Adriana Lecouvreur - Francesco Cilea)
* Sarastro - (*Čarovná flauta* - Wolfgang Amadeus Mozart)

Nahrávky
--------

* Matúš Tomko ako Ján v opere Šavol

Referencie
----------

1. ↑   *Biografia Matúša Tomka na sdke.sk* [online]. [Cit. 2011-04-13]. Dostupné online. Archivované 2011-09-28 z originálu.
2. ↑  Video kompletnej opery Šavol
3. ↑  Opera ako chorál na Božiu lásku, kniznicapb.sk, Kaplanová, Elena, 22.9.2009]
4. ↑  Nová Slovenská opera Šavol, Kultúra, 11/2009, 3.júna 2009
5. ↑  Košice si vypočuli scénické oratórium Košickí mučeníci v celosvetovej premiére[nefunkčný odkaz], Čigášová, Mária, 14.10.2010]
6. ↑  - Fotogaléria z premiéry scénického oratória Košickí mučeníci[nefunkčný odkaz]
7. ↑  Sledujte: Košickí mučeníci[nefunkčný odkaz], Televízny záznam scénického oratória, Nedeľa 5.12.2010 10:00 STV2
8. ↑  Projekt k 19. novembru - Svetovému dňu prevencie týrania detí - „Ide to aj bez modrín" Archivované 2012-03-22 na Wayback Machine, *Profitmedia*, Dvořáková, Helena, November 2010.
9. ↑  Video záznam z benefičného koncertu Nádej deťom
10. ↑  Pocta opernej speváčke Anne Hrušovskej, bratislavskenoviny.sk, (dok), 25.novembra 2012

Autoritné údaje: * SNK: 155133